  Майя Бывальцева Удмуртиын тысё юос дышем дырлэсь кык но ӝыны арнялы бергес вуо. Элькунлэн кивалтӥсь дорын ортчем аппарат кенешонын со сярысь вераз улосвылысь кивалтэтлэн тӧроезлэн воштӥсезлсэь ужзэ быдэсъясь Сергей Токарев. «Куазь урод сэрен тысё но пуртэсо юос кык но ӝыны арнялэсь трослы бергес вуо. Таяз арын лымшор но шор ёросъёсын тысё юосты утялтыны тросэз потӥзы 11-тӥ гудырикошконэ гинэ, 13-тӥ гудырикошконлы вить сюрс гектар яке чакламезлэсь 2 процентэз кидыслы кутсамын. Кылем арын та дырлы ик 54 процентэз утялтэмын ни вал», — вераз Серегй Токарев. Туннэ нуналлы элькунын 17,5 сюрс тонна кидыс жильдэмын. Нырысь-валысь чакланъёсъя, одӥг гектарысь 23,8 центнерен усе. Кылем арын гектарысь 18,5 центнер люказы вал. Элькунъя шоро-куспо лыдпуслэсь тросгес ю-тысь жильдо Вавож ёросын — гектарысь 38 центнер, Дэбес ёросын — 32, Грак ёросын — 27 центнер. Удмуртиысь укмысаз ёросъёсын юосты утялтон борды ӧз на кутске. Тодэ вайытом, музъем укыр мускыт луэмен 19-тӥ пӧсьтолэзе Удмуртиын шуэрес югдур ялӥзы. Улосвылысь гурт возёсъя но сиён-юонъя министрлэсь ужзэ быдэсъясь Александр Прохоров верамъя, зоръёс сэрен тулыс бусы ужъёс бергес кутскизы, соин валче нимысьтыз ужанрадлык кылдытэмын вал, отын пудо сиён дасянъя мукет технологиосты но чаклазы. 3-тӥ гудырикошконэ югдур тупатскиз шуыса ивортӥзы. Тегъёс: Ижкар Удмуртия гуртвозёс куазь СергейТокарев  